ชี้หยวนเข้าตะกร้าเงินเป็นดาบ2คม
นักเศรษฐศาสตร์ เชื่อจีนดำเนินนโยบายการเงินยากขึ้นเมื่อหยวนเป็นทุนสำรอง ยันไม่กระทบเงินบาทระยะสั้น
2 ธ.ค. 2558

นักเศรษฐศาสตร์ เชื่อจีนดำเนินนโยบายการเงินยากขึ้นเมื่อหยวนเป็นทุนสำรอง ยันไม่กระทบเงินบาทระยะสั้น
นายอมรเทพ จาวะลา ผู้อำนวยการอาวุโส สำนักวิจัย ธนาคารซีไอเอ็มบี ไทย เปิดเผยว่า การที่กองทุนการเงินระหว่างประเทศ (ไอเอ็มเอฟ) เพิ่มเงินสกุลหยวนเข้าในตะกร้าทุนสำรองระหว่างประเทศ มีผล 1 ต.ค. 2559 นั้น ส่งผลให้เงินหยวนมีความเป็นสากลมากขึ้น แต่ไม่ได้หมายความว่า ธนาคารกลางของประเทศต่างๆ จะเข้ามาถือเงินหยวนมากขึ้น เนื่องจากเงินหยวนยังไม่มีเสถียรภาพมากพอเมื่อเทียบกับสกุลเงินหลักอื่นๆ ในตะกร้า
ทั้งนี้ ธนาคารแห่งประเทศไทยมีสัดส่วนเงินหยวนไม่ถึง 1% ของทุนสำรองระหว่างประเทศ โดยส่วนใหญ่ยังถือเป็นเงินเหรียญสหรัฐ ที่มีความต้องการซื้อขายในตลาดมากกว่า โดยในอนาคตเงินหยวนจะมีบทบาทมากขึ้นหรือไม่ขึ้นอยู่กับความร่วมมือของธนาคารกลาง ที่จะกำหนดให้เงินหยวนเป็นสกุลหลักในการซื้อขายสินค้าระหว่างกัน
สำหรับการที่เงินหยวนอยู่ในตะกร้าเงินสำรอง เป็นดาบ 2 คมของทางการจีน ซึ่งในด้านดีทำให้จีนมีความน่าสนใจต่อนักลงทุนต่างชาติมากขึ้น แต่อีกด้านหนึ่งเป็นแรงกดดันในการทำนโยบายการเงินของจีนที่ยากลำบาก เนื่องจากไอเอ็มเอฟต้องการให้จีนเปิดเสรีทุนเคลื่อนย้าย ซึ่งทำให้ต่างชาติเข้าไปซื้อพันธบัตรหรือหุ้นมากขึ้น และอาจทำให้ตลาดเงินจีนผันผวนสูง
อย่างไรก็ดี จีนยังมีอิสระในการดำเนินนโยบายการเงิน และในระยะสั้นจีนยังคงเน้นดูแลเศรษฐกิจในประเทศ โดยมีโอกาสที่จะปล่อยให้เงินหยวนอ่อนค่าเมื่อเทียบกับสหรัฐเพื่อช่วยภาคการส่งออก ซึ่งส่งผลให้เงินบาทอาจจะอ่อนค่าลงตามบ้าง ซึ่งแนะนำให้เอกชนที่นำเข้าส่งออกกับจีน ควรซื้อขายเป็นเงินหยวนเพื่อลดผลกระทบจากความผันผวนของค่าเงิน หรือป้องกันความเสี่ยงค่าเงินล่วงหน้า
สำหรับเดือนสุดท้ายของปี ต้องติดตาม 2 ปัจจัยที่มีผลต่อค่าเงินบาท คือ การประชุมโอเปก หากคงกำลังการผลิตน้ำมันอาจทำให้ราคาน้ำมันลดลง และตัวเลขจ้างงานนอกภาคเกษตรสหรัฐ หากดีก็คาดการณ์ว่าสหรัฐจะขึ้นดอกเบี้ยในกลางเดือนนี้
"2ปัจจัยกดดันค่าเงินไทยสวนทางกัน หากสหรัฐขึ้นดอกเบี้ยทำให้เงินไหลออก ขณะที่น้ำมันลดทำให้ดุลบัญชีเดินสะพัดเกินดุลมากขึ้น ดังนั้นเงินบาทจะอ่อนค่าลงแต่ไม่แรง ยังมองสิ้นปีที่ 37 บาทต่อเหรียญสหรัฐ และปีหน้าแนวโน้มเศรษฐกิจโลกยังเปราะบาง คาดว่าเงินบาทอ่อนค่าต่อเนื่องอยู่ที่ 38 บาท"